**OCHRANA OZNAMOVATEĽOV PROTISPOLOČENSKEJ ČINNOSTI A INFORMÁCIE O PODÁVANÍ A VNÚTORNOM SYSTÉME PREVEROVANIA OZNÁMENÍ PROTISPOLOČENSKEJ ČINNOSTI**

Od 01. marca 2019 je účinný **zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v platnom znení**, ktorého predmetom je okrem iného i úprava podmienok poskytovania ochrany osobám v pracovnoprávnom vzťahu v súvislosti s oznamovaním kriminality alebo inej protispoločenskej činnosti a úprava práv a povinností osôb pri oznamovaní protispoločenskej činnosti.

Na účely tohto zákona sa rozumie **oznamovateľom** fyzická osoba, ktorá v dobrej viere urobí oznámenie orgánu príslušnému na prijatie oznámenia, úradu alebo zamestnávateľovi a **oznámením** sa rozumie uvedenie skutočností, o ktorých sa fyzická osoba dozvedela v súvislosti s výkonom svojho zamestnania, povolania, postavenia alebo funkcie alebo v súvislosti s činnosťou vo verejnom záujme a ktoré sa týkajú protispoločenskej činnosti,

Oznamovateľ pri oznámení závažnej protispoločenskej činnosti, **ktorá je trestným činom**, môže podať žiadosť o poskytnutie ochrany, ktorá sa podáva prokurátorovi písomne alebo ústne do zápisnice.

Oznamovateľ pri oznámení závažnej protispoločenskej činnosti, **ktorá je správnym deliktom**, môže podať žiadosť o poskytnutie ochrany, ktorá sa podáva písomne alebo ústne do zápisnice orgánu, ktorý je príslušný na konanie o správnom delikte.

Kancelária Národnej rady Slovenskej republiky v zmysle zákona určila osobu, ktorá plní úlohy zamestnávateľa ako **zodpovedná osoba**, ktorou je **Mgr. Martin Mucha, PhD.**

Spôsoby podávania oznámení protispoločenskej činnosti:

- elektronickou poštou na emailovú adresu: **protispolocenskacinnost@nrsr.sk** (tentospôsob oznamovania je prístupný nepretržite v zmysle zákona)

- telefonicky na telefónnom čísle:  **+421 2 5972 2353**

- písomne na adresu:

**Kancelária Národnej rady Slovenskej republiky**

**nám. Alexandra Dubčeka 1**

**812 80 Bratislava**,

pričom na obálke je potrebné vyznačiť **"OZNÁMENIE PROTISPOLOČENSKEJ ČINNOSTI"**

- **ústne u zodpovednej osoby v pracovných dňoch od 09.30 hod. do 14.30 hod.** (priestory v sídle Kancelárie Národnej rady Slovenskej republiky, nám. A. Dubčeka 1, Bratislava).

Kancelária Národnej rady Slovenskej republiky, ako zamestnávateľ v zmysle ustanovení zákona, **je povinná prijať** **a** prostredníctvom zodpovednej osoby **preveri**ť **každé oznámenie** do **90 dní** od jeho prijatia, ktorú lehotu možno **predĺžiť o ďalších 30 dní** s tým, že predĺženie lehoty sa oznámi oznamovateľovi s uvedením dôvodov predĺženia. Pri preverovaní oznámení je povinnosťou zachovávanie mlčanlivosti o totožnosti oznamovateľa.

Kancelária Národnej rady Slovenskej republiky **je** **povinná oznámiť oznamovateľovi výsledok** **preverenia** **oznámenia a opatrenia**, ak sa prijali na základe preverenia oznámenia a to do **10 dní** od preverenia oznámenia.

Podrobnejší postup Kancelárie Národnej rady Slovenskej republiky pri vybavovaní oznámení protispoločenskej činnosti ako aj pri ochrane oznamovateľov protispoločenskej činnosti upravuje vnútroorganizačný predpis - Smernica o ochrane oznamovateľov protispoločenskej činnosti.